b"\n_START_ARTICLE_\nArpella p\xc3\xa0l\xc2\xb7lida comuna\n_START_SECTION_\nReproducci\xc3\xb3\n_START_PARAGRAPH_\nSovint nidifiquen en col\xc3\xb2nies de 15-20 individus. El niu \xc3\xa9s constru\xc3\xaft per la femella a terra amb branques i folrat d'herba. Hi pon 4-6 ous blanquinosos de mitjan maig fins a comen\xc3\xa7aments de juny, fan una mida aproximada de 47 x 36 mm i s\xc3\xb3n covats exclusivament per la femella. Els ous es desclouen al cap de 31-32 dies i, durant dues setmanes, els mascles ajudaran en l'alimentaci\xc3\xb3 dels petits, aix\xc3\xad com en la vigil\xc3\xa0ncia de la niuada mentre la femella n'\xc3\xa9s absent._NEWLINE_Als Pa\xc3\xafsos Catalans nidifica a la zona pirinenca i prepirinenca. El 1997, per primer cop, va criar en un sec\xc3\xa0 cerealista de la plana de Lleida.\n_START_SECTION_\nAlimentaci\xc3\xb3\n_START_PARAGRAPH_\nMengen serps, granotes i petits mam\xc3\xadfers. De vegades, emmagatzemen la presa capturada per menjar-la despr\xc3\xa9s.\n_START_SECTION_\nH\xc3\xa0bitat\n_START_PARAGRAPH_\nEs pot observar en migraci\xc3\xb3 als Aiguamolls de l'Empord\xc3\xa0, als deltes del Llobregat i de l'Ebre, a l'Albufera de Val\xc3\xa8ncia, a Mallorca i a Menorca, ja que els terrenys humits i les salines solen \xc3\xa9sser els llocs que ocupa durant l'\xc3\xa8poca hivernal.\n_START_SECTION_\nDistribuci\xc3\xb3 territorial\n_START_PARAGRAPH_\nCria a les regions septentrionals de l'Hemisferi nord. Les poblacions euroasi\xc3\xa0tiques hivernen a l'Eur\xc3\xa0sia meridional mentre que les poblacions nord-americanes ho fan al sud dels Estats Units, M\xc3\xa8xic i Am\xc3\xa8rica Central, si b\xc3\xa9 la poblaci\xc3\xb3 nord-americana, es considera avui una esp\xc3\xa8cie diferent: Circus hudsonius. A les regions de clima suau de Fran\xc3\xa7a, Regne Unit i del sud dels Estats Units n'hi ha poblacions sedent\xc3\xa0ries.\n_START_SECTION_\nEstat de conservaci\xc3\xb3\n_START_PARAGRAPH_\nSembla que la poblaci\xc3\xb3 catalana d'aquesta esp\xc3\xa8cie ha patit una davallada en les \xc3\xbaltimes d\xc3\xa8cades (n'hi ha 5-10 parelles i es troba en perill d'extinci\xc3\xb3 a nivell nacional) mentre que, a nivell europeu, es calcula que n'hi ha entre 32.000 i 59.000 parelles (el 5-24% de la poblaci\xc3\xb3 mundial d'aquest ocell que arriba a 1,3 milions d'exemplars)."